Ahto Lobjakas juhib koos Lääne Elu peatoimetaja Andrus Karnauga igal pühapäeval eetrisse minevat saadet "Olukorrast riigis". Lobjakas on EKRE suur kriitik, avaldades Postimehes mitmeid koalitsioonipartei vastaseid arvamusartikleid.

Raadio2 peatoimetaja Kristo Rajasaart ei õnnestunud Õhtulehel tabada, küll aga ütles ta reede õhtul ERR-ile, et Lobjakat ei vallandatud.

"Ma ei vallandanud Ahto Lobjakat. Ahto juhib saadet "Olukorrast riigis" hooaja lõpuni, tema viimane show on eetris 2. juunil," selgitas Rajasaare," vahendab ERR-i uudisteportaal.

Lobjakas veab Raadio 2 eetris ka teist saadet, "Achtung! Lobjakas", mille kohta ütles Rajasaare, et seda saadet polnud vastavalt kokkuleppele eelolevaks suveks planeeritud.

Lobjakas on esinenud EKRE-kriitiliste sõnavõttudega ka Raadio 2 eetris. Näiteks 14. aprilli saates ütles ta, et president Kaljulaid ei peaks andma allkirja KEI valitsuse ametissenimetamise dokumendile ja nimetas EKRE-t saastaks.

"Tuleb sellest kriis, siis see tuleb, aga see kriis on palju väiksem kui see, et meil saavad valitsusse rassistid, antisemiidid ja muu sarnane saast," ütles Lobjakas.